ตลาดหุ้นยุโรปเปิดอ่อนตัวลง ขณะหุ้นพลังงานปรับตัวลง
ตลาดหุ้นยุโรปเปิดอ่อนตัวลง ขณะหุ้นพลังงานปรับตัวลง
26 พ.ค. 2560

ตลาดหุ้นยุโรปเปิดตลาดวันนี้อ่อนตัวลง ภายหลังจากที่หุ้นกลุ่มพลังงานปรับตัวลง เนื่องจากที่ประชุมของกลุ่มประเทศผู้ส่งออกน้ำมัน (โอเปก) และประเทศนอกกลุ่มโอเปก มีมติขยายเวลาปรับลดกำลังการผลิตออกไปอีก 9 เดือนจนถึงเดือนมี.ค.2018 โดยไม่มีการปรับลดกำลังการผลิตมากขึ้น
โดยดัชนี Stoxx Europe 600 เปิดอ่อนตัวลง 0.2% แตะ 391.18 จุด ส่วนดัชนี CAC-40 ตลาดหุ้นฝรั่งเศสเปิดวันนี้ที่ 5,328.86 จุด ลดลง 8.30 จุด, -0.16% และดัชนี DAX ตลาดหุ้นเยอรมันเปิดวันนี้ที่ 12,604.40 จุด ลดลง 17.32 จุด, -0.14%
ค่าเงินสกุลปอนด์ร่วงลง 0.5% เมื่อเทียบกับดอลลาร์สหรัฐ สู่ระดับ 1.2884 ดอลลาร์ในวันนี้ หลังโพลล์สำรวจล่าสุดของยูกอฟแสดงให้เห็นว่า พรรคอนุรักษ์นิยมของนายกรัฐมนตรีเทเรซา เมย์ มีคะแนนนำพรรคแรงงาน ซึ่งเป็นพรรคคู่แข่งเหลือเพียง 5 จุด ในช่วงโค้งสุดท้ายก่อนถึงศึกเลือกตั้งทั่วไปที่จะจัดขึ้นในวันที่ 8 มิ.ย.
นักลงทุนจับตาดูสถานการณ์การเมืองในอังกฤษอย่างใกล้ชิด เนื่องจากโพลล์ล่าสุดเป็นสัญญาณบ่งชี้ว่า การเลือกตั้งในเดือนหน้านี้ เริ่มมีความไม่แน่นอน หลังก่อนหน้านี้มีการคาดการณ์ว่า พรรคอนุรักษ์นิยมของนายกฯเมย์จะสามารถคว้าชัยชนะได้อย่างไม่ยากเย็น
 